google/wiki40b huggingface dataset:
גביע המלומדים העולמי

ישראל בתחרות

בשנת 2010, נערך הסיבוב העולמי של התחרות בשנחאי, ובו השתתפו לראשונה שתי קבוצות מישראל, ממרכז חינוך ליאו באק בחיפה.
במרץ 2012 התקיים במרכז חינוך ליאו באק בחיפה הסיבוב הישראלי הראשון במסגרת התחרות.
בשנת 2015 נסעו קבוצות ישראליות (מתיכון אחד העם בפתח תקווה, חטיבת רשיש פתח תקווה, תיכון אורט כרמים בכרמיאל, ומהמרכז למחוננים ברחובות) לסיבוב האלופים באוניברסיטת ייל, לאחר שחברי הקבוצה: יובל בקר, מאיה מיכאלי, ומעין אסיסקוביץ' מפתח תקווה ורותם שטיינר ונמרוד נקדימון מכרמיאל זכו במקום הראשון בסבב הגמר באירלנד (פתח תקווה ניצחו בקטגוריית הבוגרים וכרמיאל בצעירים.
בשנת 2016 התקיימה התחרות הארצית ברחובות, בשונה משנים קודמת, ובה השתתפו כ-300 מתחרים.
בסיבוב העולמי הגדול (Global Round) בשנת 2016, שהתקיים בבנגקוק, השתתפו קבוצות מתיכון "אחד העם" בפתח תקווה, מרשיש בפתח תקווה, מרכז המחוננים מערבה ומרחובות.
בסיבוב העולמי הקטן (Mini Global Round) שהתקיים בפראג, השתתפו קבוצות מרמת גן, חיפה ועוד.
בשנת 2017 התקיימה התחרות הארצית ברחובות בפעם השנייה.
בסיבוב העולמי באתונה בשנת 2017 זכו שתי קבוצות מהמרכז למחוננים ברחובות במקום הראשון בשתי קבוצות הגיל: הבוגרים והצעירים (הילה אופק, גל שחר ודוד יונחלסון בבוגרים, נועם רותם, אופק לינצ'בסקי ונועה אלון בצעירים).
בגמר שנת 2017, שהתקיים באוניברסיטת ייל, קבוצה ממרכז המחוננים ברחובות זכתה במקום השני בקבוצת הצעירים (כאשר חברי הקבוצה הם נועם רותם, אופק לינצ'בסקי ונועה אלון). 
הסיבוב העולמי ב 2018 נערך בברצלונה והשתתפו בו נבחרות ישראליות רבות
בשנת 2019 התקיימה התחרות הארצית ברחובות ובשילר בפעם השלישית סיבוב זה היה הגדול ביותר לזמנו עם יותר מ-400 תלמידים מרחבי הארץ, התלמיד שזכה בהכי הרבה נקודות בקבוצת ה"סניורים" היה נועם רותם מהמרכז למחוננים ברחובות.
נאור ציון

ביוגרפיה

ציון נולד וגדל ברמת השרון למשפחה ממוצא פרסי. בשנת 1981, בגיל 8, נפטר אביו. במהלך נעוריו היה חניך בתנועת הנוער המחנות העולים ובשנת 1991 כאשר היה בן 18, החל ציון להופיע במרתוני סטנד-אפ בתיאטרון בית ליסין. בשנת 1993, מיד לאחר שירותו הצבאי, פרץ ציון לראשונה לתודעת הקהל, כאשר הופיע בפינת הסטנד אפ בתוכנית הבידור של דודו טופז "סופשבוע" ששודרה בערוץ 1. בתוכנית זו זכה לחשיפה משמעותית הראשונה שלו.
ב-1994 השתתף בתוכנית ההומור "נפלו על הראש" בערוץ 2. ובאותה שנה החל להופיע במופע סטנד-אפ ברחבי ישראל אשר שילב סטנד-אפ, מערכונים, ואינטראקציה עם הקהל והתמקד בבדיחות על סיטואציות ישראליות, על "ערסים", על המצב החברתי-מדיני בישראל, זוגיות ועוד. במשך שנים רבות נהג ציון לדובב במהלך המופע שלו פרק מהסדרה המצוירת פינוקיו בצורה סאטירית. המופע רץ בהצלחה במשך 7 שנים.
בשנת 2001 יצא ציון במופע בידור חדש ששילב קטעי וידאו ומופע אינטראקטיבי שהוצגו על גבי מסך ענק.
ב-2005 הוציא לשוק דיסק DVD אשר הכיל קטעים נבחרים ממופע הסטנדאפ שלו.
בשנים 2006–2011 שודרו בערוץ 10 שלוש העונות הראשונות של קומדיית המצבים שציון יצר, כתב, ביים ואף כיכב בה בתפקיד הראשי "החברים של נאור", שזכתה לנתוני הצפייה הגבוהים ביותר לסדרה מתוסרטת בתולדות ערוץ 10.
ב-2014 שודרה קומדיית המצבים "עממיות", אותה יצר, כתב וביים. 
ב-2015 שודרה בערוץ 10 הסדרה "איט אנד ראן", במסגרתה ציון מבקר במסעדות ומסלולי ריצה ברחבי העולם. 
ב-2015 הודיעו יהודה ברקן והמפיק משה אדרי שנאור ציון יכתוב ויביים את סרט ההמשך ל"חגיגה בסנוקר", אך הפרויקט לא צלח.
ב-2016 הודיע ציון כי הסדרה "החברים של נאור" תחזור לעונה רביעית, חמש שנים לאחר תום שידורי העונה השלישית. העונה החדשה עלתה לאוויר בפברואר 2017.
ב-2018, נמכרו הזכויות להפקת "עממיות" לחברת התוכן ההודית applause entertainment, שצילמה 12 פרקים לעונה הראשונה של הסדרה, תוך השקעה של מיליון דולר לפרק. הסדרה צפויה לעלות לאוויר בהודו במהלך שנת 2019.
ב-2019 החל ציון בהליך משפטי כנגד שידורי קשת וכנגד הפקת התוכנית "2025". בסרטון שהעלה לרשת, שצבר מאות אלפי צפיות, הציג ציון מוטיבים רבים שהועתקו מפורמט שכתב "?how much can you make", אותו הציג לבכירים בקשת כשנה וחצי לפני עליית התוכנית לאוויר.

אירועי אלימות

בשנת 2000 תקף עובדת בדוכן קרפים לאחר שהגישה לו קרפ שלא לשביעות רצונו. ציון זרק עליה חפצים שפגעו בה. הוא נידון ל-120 שעות לתועלת הציבור ולתשלום פיצויים למותקפת. 
בשנת 2003 תקף צלם עיתונות לאחר שזה הבזיק עם פלאש בפניו במהלך אירוע יחסי ציבור. 
בתחקיר וואלה! ב-2016 עלו טענות מצד אנשי צוות שעבדו עמו על התנהגות אלימה. 
במרץ 2017, סיפרה השחקנית מיכל ויצמן בראיון לידיעות אחרונות על בן זוג מפורסם ואלים שהיה לה בצעירותה מבלי לחשוף את שמו. כמה ימים לאחר מכן חשף ציון בראיון לידיעות אחרונות כי מדובר בו, וטען שאלו שקרים ומעולם לא הרים עליה יד. 
ב-12 במרץ 2018 הוא עוכב לחקירה בחשד שהכה אדם בקניון רמת אביב, לאחר שלדברי ציון, המתלונן קילל אותו.
באה בקלות

עלילה

אוליב (אמה סטון), תלמידת תיכון מפיצה על עצמה שמועה שהיא שכבה עם מישהו ובעקבות כך יוצא לה מוניטין של מופקרת. אוליב מסייעת לברנדון, חברה ההומוסקסואל שסובל מהצקות מתלמידי בית הספר בגלל נטיותיו המיניות, והשניים מביימים קיום יחסי מין במהלך מסיבה, כשמחוץ לחדר מאזינים תלמידי השכבה. בעקבות ההצלחה בעליית מעמדו של ברנדון, תלמידים לא מקובלים נוספים בבית הספר מבקשים את עזרתה של אוליב ובתמורה לקופונים והנחות שונות היא מסכימה שיספרו כי קיימו עמה יחסי מין מלאים או חלקיים. 
אוליב מאמצת את תדמית המופקרת שיצאה לה, לובשת בגדים פרובוקטיביים ועליהם תופרת אות A אדומה, בהתאם למוטיב מהספר אות השני.
אוליב מתיידדת עם מריאן (אמנדה ביינס), תלמידה נוצרית אדוקה שהייתה יריבתה הגדולה ביותר. היא מגלה כי יועצת בית הספר גברת גריפית' (ליסה קודרו), רעייתו של המורה האהוב שלה (תומאס היידן צ'רץ) מנהלת רומן עם מייקה, חברה של מריאן שאף נדבק ממנה במחלת מין, כלמידיה. מייקה מספר כי נדבק בכלמידיה מאוליב, מה שמביא לנתק בינה למריאן ולקריאות לגרשה מבית הספר.
אחד התלמידים מזמין אותה לארוחת ערב, במהלכה מנסה לנשק אותה בכוח ומתברר כי רק רצה בשירותיה המיניים. אוליב נעלבת ומבריחה אותו. טוד (פן בדג'לי) שהוא מושא אהבתה עוד מחטיבת הביניים, אוסף אותה ומסיע אותה הביתה, בדרך השניים מתוודים על אהבתם אחד לשני וטוד מספר כי ידע שאוליב אינה מופקרת באמת, לאחר שבילדותו הסכימה לספר כי נישקה אותו אף על פי שהתבייש.
אוליב מנסה לשנות את המוניטין הרע שיצא לה, אבל מגלה שכל אלו שעזרה להם מסרבים לספר את האמת, וכך גם לא יועצת בית הספר. היא חושפת את הפרשה בפני מר גריפית' שנפרד בשל כך מאשתו. 
לאחר שיחה מעודדת עם אמה, הוגה אוליב תוכנית לחשוף את האמת בפני כל הקהילה. בשיתוף עם טוד היא מבצעת הופעה פרובוקטיבית במופע הצגת נבחרת הכדורסל של בית הספר ומזמינה את כולם לצפות בה ובטוד בשידור חי באינטרנט בה סיפרה בפירוט את כל העלילה. במהלך השידור טוד מגיע לאוליב, ומבצע מחוות אהבה ממגוון סרטי נעורים אחרים, כמו שחלמה. אוליב מספרת לקהל צופיה, כי ייתכן ותבחר לקיים יחסי מין עם טוד בזמן הקרוב, בליל החתונה או בכל זמן אחר ושאין זה מעניינו של אף אחד אחר.

ביקורות

הסרט קיבל בסך הכל ביקורת טובה, ורבים מהמבקרים שבחו את ההופעה של אמה סטון בסרט. האתר "Rotten Tomatoes" נתן לסרט ציון של 87% בהתבסס על 157 ביקורות, ובאתר "Metacritic", המתבסס על ביקורות המיינסטרים, קיבל הסרט ציון משוקלל של 72%, בהתבסס על 34 ביקורות.
הכתב ג'ון גריפית'ס מה-Us Weekly נתן לסרט שניים וחצי כוכבים מתוך ארבעה, כשהוא משבח את סטון וקובע כי "עם קולה הצרוד ושערה הלוהט, סטון היא מרהיבה, כהד ללינדזי לוהן", אך לגבי עלילת הסרט אמר ש"הסיפור רזה, והצחוק מועט".

פרסים

ב-14 בדצמבר 2010 הוכרזה אמה סטון כמועמדת לפרס גלובוס הזהב בקטגוריית השחקנית הטובה ביותר במחזמר או קומדיה.

פסקול

ב-14 בספטמבר 2010 יצא פסקול הסרט להורדה באתר iTunes, ומופיעים בו, בין היתר, ה-Pussycat Dolls, ואן ריפאבליק, נטשה בדינגפילד, לנקה, קרדינל אופישל וג'סי ג'יי.
ציפור הומא

ציפור הומא (בפרסית: هما, מבוטא "Homa"; באווסטית: homāio) היא ציפור מיתולוגית מהמיתולוגיה הפרסית, מוטיב נפוץ בשירה בעולם האסלאם בכלל, ובשירה פרסית וסופית בפרט. קיימות אגדות רבות אודות הציפור, והמשותף לכולן היא הטענה שהציפור אינה נוחתת לעולם על האדמה, אלא מבלה את כל חייה כשהיא בלתי נראית במעוף גבוה מעל פני האדמה. הציפור מסמלת שמחה, אהבה ושפע.
זהו גם שמו של העוף הדורס פרס.

ציפור ההומא בספרות קלאסית

ציפור הומא אף פעם לא נחה, תמיד עפה בצורה בלתי נראית מעל פני האדמה ואף פעם לא נוחתת. (בחלק מהאגדות אין לה רגליים).
בחלק מהגרסאות ציפור ההומא דומה לעוף החול המיתולוגי, נשרפת כל כמה מאות שנים ונולדת מחדש מהאפר. ציפור ההומא מלאת רחמים ומביאה מזל למי שתחת הצל שלה, או נגע בה. בספרות איראנית, היכולת להעניק מלכות מזוהה עם תרבות המלכות הקדם-אסלאמית. יכולת המלכת המלכים של ההומא מופיעה גם במסורת המוגולית שם מי שחווה את הצל או חווה את המראת הציפור מראשו או כתפיו זוכה במלוכה. במקביל, הנוצות המפארות את טורבן המלכים היו נחשבות שבאו מציפורים אלו.
בספר הרצאת הציפורים לפריד א-דין עטאר, אחת היצירות הפרסיות המוכרות ביותר, ציפור ההומא סירבה להצטרף למסע, כיוון שמסע כזה יפגע ביכולת להעניק מלכות למי שיהיה תחת צל הציפור.
גם בספרות אורדו, ובעיקר בשירה, ציפור ההומא נוכחת ומוזכרת בתפקידה כממליכת מלכים.

בתרבות

בשפה הפרסית ראשי התיבות של חברת התעופה הארצית האיראנית איראן אייר (هواپیمائی جمهوری اسلامی ایران) מקוצרות ל-הומא והלוגו מראה את ציפור ההומא.
סמל אוזבקיסטן מכיל את ציפור ההומא
בספר מובי דיק, בפרק "הזנב" המספר מדבר על הציפור שלעולם לא ממריאה אלא במעופה תמידית
בסדרה רומח הדרקון הגיבור המיתולוגי הומא רועץ-דרקון נקרא על שם הציפור.
האסטרואיד 3988 Huma  שהתגלה על ידי אלינור הלין בשנת 1986, נקרא על שם הציפור. שם הציפור נבחר במסגרת תחרות של מועצת דור החלל (Space Generation Advisory Council) "נתינת שם לאסטרואיד"
ז'ואן דה נובה

היסטוריה

האי התגלה על ידי האדמירל הספרדי בשירות פורטוגל חואן דה נובה שגילה אותו בשנת 1501, ומכאן שמו. צרפת שולטת באי מאז 1897.
כריית גואנו באי החלה בתחילת המאה ה-20 ונסתיימה ב-1970. במהלך מלחמת העולם השנייה, האי נחרב על ידי גרמניה הנאצית שתקפה בין היתר תוך שימוש בצוללנים.
באי מסלול נחיתה שאורכו 1,300 מטרים.

גאוגרפיה ואקולוגיה

אורכו של האי הוא 6 קילומטרים ורוחבו כקילומטר. מסביב לאי ישנן שוניות אלמוגים בשטח של 40 קמ"ר. פני השטח שלו מיוערים ושטוחים.
האי, זוהה כאזור חשוב לציפורים (Important Bird Area). באי, מושבה של כ-100,000 שחפיות כהות. באי ישנה מושבה קטנה יותר בת 100 שחפיות צהובות מקור.

בני אדם

היישוב האנושי באי החל בתחילת המאה ה-20 לכריית הגואנו. כאשר גרמניה הנאצית החריבה את האי, כלל האי האנגר, קווי רכבת ובתים. היישוב באי ננטש ב-1970 עת הופסקה כריית הגואנו.
כיום אין באי תושבי קבע אך ישנו חיל מצב צרפתי קטן ותחנה מטאורולוגית (המידע מהתחנה נגיש ברשת האינטרנט).
ארווין סאנצ'ס

ביוגרפיה

סאנצ'ס כונה פלאטיני, על שמו של מישל פלאטיני, שיחק את רוב הקריירה בליגת העל הפורטוגלית, בה הבקיע 59 שערים ב-288 הופעות ב-13 עונות, אותן היה בבנפיקה ליסבון ובבואבישטה.
סאנצ'ס החל את הקריירה במועדון דסטרוירס מעירו סנטה קרוס, ובהמשך עבר לבוליבר. בשנת 1990 עבר לבנפיקה ליסבון, אך ללא הצלחה רבה, ושיחק בהמשך כמושאל באשטוריל. 
בשנת 1992 שוחרר מבנפיקה, וחתם בבואבישטה, שם הפך לשחקן חשוב ומוערך.
לאחר חמש עונות בבואבישטה, בהן הבקיע 25 שערים, חזר סאנצ'ס לבנפיקה ליסבון, ושוב לא התאקלם, וחזר לבואבישטה כעבור שנה בהשאלה, ואחר כך נרכש סופית. 
בשנת 2001 היה סאנצ'ס חלק חשוב מהזכייה ההיסטורית של בואבישטה באליפות. 
בשנת 2004, לאחר שקרע את הרצועה הצולבת, איבד סאנצ'ס מחשיבותו בבואבישטה, וחתם בליגה הבוליביאנית באוריינטה פטרולרו, שם שיחק עד לגיל 36. במשחקו האחרון, עלב סאנצ'ס בשופט במשחק מול קלוב בלומינג, והושעה לשנה וחצי. 
נוסף על הקריירה העשירה של סאנצ'ס בפורטוגל, הוא ערך 57 הופעות בנבחרת בוליביה בכדורגל. סאנצ'ס הבקיע את שערה היחיד של בוליביה במונדיאל 1994 בהפסד 3-1 לנבחרת ספרד בכדורגל. זהו השער היחיד של בוליביה אי פעם במונדיאלים. סאנצ'ס השתתף עם בוליביה בנוסף בשישה טורנירים של קופה אמריקה ובגביע הקונפדרציות 1999, אליו הגיעה בוליביה בזכות הסיום במקום השני בקופה אמריקה 1997. 
לאחר הפרישה מכדורגל, החל לאמן, תחילה בבואבישטה. בין השנים 2006 ו-2009 אימן את נבחרת בוליביה בכדורגל, ופוטר בעקבות הכישלון במוקדמות מונדיאל 2010. בהמשך אימן את אוריינטה פטרולרו ואת בלומינג הבוליביאניות.
בשנת 2015 חזר סאנצ'ס לאמן את בואבישטה.
Bringet dem Herrn Ehre seines Namens, רי"ב 148

Bringet dem Herrn Ehre seines Namens (בעברית: הבו לה' כבוד שמו), רי"ב 148, היא קנטטה שהלחין יוהאן סבסטיאן באך בהיותו בלייפציג. ביצועה הראשון היה ביום ראשון ה-17 שלאחר חג השילוש הקדוש, ב-19 בספטמבר 1723.

רקע

באך עבד כנגן עוגב בעיר מילהאוזן בין 1707 ל-1708, אך שלח ידו גם בהלחנת קנטטות. לאחר מכן היה מלחין החצר של הדוכס בוויימאר מ-1708 עד 1717, וחיבר שם כ-20 קנטטות "דתיות" שנועדו לביצוע כחלק מתפילת יום ראשון בכנסייה. לאחר מכן עבר לעיר קטן, התמנה לקאפלמייסטר וחיבר שם מוזיקה בסגנון חופשי ולא דתי.
במאי 1723 התמנה באך לתפקיד מנצח המקהלה ואחראי על המוזיקה בכנסיות המרכזיות בלייפציג. הוא חי ופעל בעיר כ-27 שנים, עד מותו. שם כתב את רוב הקנטטות שלו: מתוך יותר מ-200 קנטטות שידוע עליהן כיום, פחות מ-40 נכתבו עד הגיעו ללייפציג וכל השאר נכתבו בעיר; בדומה לעבודתו בוויימאר, מטרתו הייתה להלחין קנטטה עבור כל מועד בשנה הליטורגית, כלומר ימי ראשון וחגים, תוך כמה שנים. עם זאת, בגלל העומס הגדול והקושי בהלחנת יצירות כה רבות, נהג מדי פעם לבצע שוב קנטטות ישנות שלו, לעיתים עם עריכות ושינויים קלים או הרחבות.
קנטטה זו הייתה השבע-עשרה שהלחין באך מאז החל למלא את תפקידו בלייפציג. בשבוע הקודם הלחין את הקנטטה רי"ב 95.
ב-1884 הוציאה לאור חברת באך את הקנטטה לראשונה, בכרך 30 של פרסומיה.

הקלטות

היצירה הוקלטה במלואה 10 פעמים בהקלטות מסחריות. בין המנצחים שביצעו את ההקלטות ניתן לציין את ניקולאוס הרנונקור (ב-1983), טון קופמן (ב-1997), מסאקי סוזוקי (ב-2000) וג'ון אליוט גרדינר (ב-2000).
כימותרפיה

היסטוריה

התכשיר הכימותרפי הראשון שנמצא יעיל נגד סרטן הוא חרדל חנקני (Nitrogen Mustard).
יעילות החרדל החנקני כנגד סרטן התגלתה לאחר שבמהלך מבצע שנערך במלחמת העולם השנייה, נחשפה קבוצת חיילים לגז חרדל ובבדיקות שנערכו להם לאחר מכן, נתגלה שיש להם ספירה נמוכה מאוד של תאי דם לבנים. ממצא זה העלה השערה שייתכן שלגז החרדל תהיה אותה השפעה על תאים סרטניים כמו שהייתה לו על תאי הדם הלבנים. בעקבות ממצא זה, בשנת 1940 נערך ניסוי על קבוצת מטופלים שסבלו מלימפומה מתקדמת. לקבוצת המטופלים הוזרק חרדל חנקני - נגזרת של גז החרדל, בעקבות ההזרקה פחת באופן דרמטי מספר התאים הסרטניים בדם החולים, אך הפחתה זאת הייתה זמנית, ולאחר זמן מה חזרה המחלה. תוצאות ניסוי זה הביאו חוקרים לנסות ולחפש אחר חומרים נוספים בעלי השפעה דומה נגד סרטן.
ב-1947 החל סידני פארבר לטפל באופן ממוקד (כלומר מבלי לפגוע ברקמות בריאות) בגידול הפרוע של תאי דם לבנים ברקמות מח עצם המופיע בלוקמיה לימפוציטית חריפה בילדים. החומר הראשון שבעזרתו השיג שליטה ממוקדת בגידול היה אמינופטרין (Aminopterin), מולקולה המונעת קליטת חומצה פולית ולפיכך מעכבת את התפתחות תאי הדם הלבנים. ביוני 1948 פרסם פארבר לראשונה את ניסוייו בכתב העת New England Journal of Medicine. פארבר עמל על גיוס משאבים ותוכניות ממשלתיות לחקר הסרטן ולמציאת תרופה כימית ממוקדת לגידולים שונים.
ב-1954 הוקם בארצות הברית CCNSC - Cancer Chemotherapy National Service Center (מרכז השירות הלאומי לכימותרפיה של סרטן), שחקר את השפעתם של מאות אלפי חומרים סינתטיים ואורגניים. העיקרון בבסיס מאמץ זה היה שיש לרכז מאמץ עליון למציאת תרופות ולפיכך אין צורך להבין ולחקור את מנגנון הפעולה, אלא להתרשם מהפנומנולוגיה שלה בלבד.
ב-1958 טיפלו פארבר ועוזריו בנפרובלסטומה ("גידול וילמס") באמצעות אקטינומיצין D בשילוב הקרנות קרני רנטגן. היה זה הסרטן הגרורתי הראשון שנרפא בהצלחה מלאה כתוצאה בכימותרפיה.
כתוצאה מכך פותחו תרופות רבות, ובהדרגה הוקמה תעשייה ענפה בתחום, אך אותם עקרונות שהביאו לפיתוחם של התרופות הראשונות עדיין קיימים.

אופן הפעולה

סרטן הוא שם כללי למחלות שבהן מספר תאים בגוף מתחלקים בצורה לא נשלטת. 
האסופה של תאים אלו יוצרת גידול ממאיר ("נאופלסיה") או שתאים אלו מתקדמים למקומות שונים בגוף (גרורות). הטיפול הכימותרפי תוקף את התאים הסרטניים וגורם להפסקת ההתחלקות והגדילה שלהם, אבל חסרונו הוא שהטיפול הורג גם תאים בריאים, בפרט תאים המתחלקים במהירות (כגון תאי מערכת העיכול, מערכת הרבייה, השיער ועוד). הפגיעה בתאים הבריאים יוצרת תופעות לוואי, אך לרוב הם מתקנים את עצמם לאחר סיום הטיפול הכימותרפי.
טיפול כימותרפי יכול להינתן במספר צורות. מתן תוך-ורידי מתבצע לרוב במספר מחזורים, שכל אחד מהם יכול להימשך בין מספר שעות למספר ימים. לאחר כל מחזור תהיה תקופת החלמה של מספר שבועות, המאפשרת לגוף להתאושש מתופעות הלוואי. 
בנוסף, ישנם חולים המקבלים טיפול כימותרפי בכדורים. במקרה זה הטיפול הוא במינון נמוך יותר, אך ניתן יום ביומו במשך מספר שבועות או חודשים ובכדורים החדשים אף שנים, עד לריפוי המחלה או לעיכוב התקדמותה.
אלכסנדר לאזארב

ביוגרפיה

לאזארב, יליד מוסקבה, למד בקונסרבטוריון של לנינגרד (כיום סנקט פטרבורג ובהמשך בקונסרבטוריון של מוסקבה אצל לאו גינסבורג. בשנת 1971 זכה בפרס ראשון בתחרות ניצוח לאומית בברית המועצות. בשנת 1972 זכה בפרס ראשון ובמדליית זהב בתחרות הניצוח על שם קאראיין בברלין.
בשנים 1987-1995 כיהן לאזארב כמנצח ראשי וכמנהל אמנותי של תיאטרון בולשוי, הראשון זה למעלה משלושים שנה שהחזיק בשתי המשרות במקביל. משנת 1992 עד 1995 היה מנצח אורח ראשי של תזמורת רשות השידור הבריטית. בשנת 1994 התמנה לאזארב למנצח אורח ראשי של התזמורת הסקוטית הלאומית. משנת 1997 עד 2005 כיהן כמנצח הראשי של התזמורת הסקוטית וכיום הוא מנצח אמריטוס שלה.
Ultra HDTV

אולטרה HD (ידוע גם כ-UHD, ‏Ultra HD, ‏UHDTV, ‏Ultra HD television, 4K ו-Super Hi-Vision) היא טכנולוגיית שידור טלוויזיה ברזולוציה גבוהה. HD הוא קיצור של High Definition, קרי הפרדה גבוהה. כיום, שני הפורמטים שלה הם: 4K UHD ‏ (2160p) ו- 8K UHD ‏(4320p).
התקן אושר על ידי איגוד הטלקומוניקציה הבינלאומי ובאוקטובר 2012 התקבל על ידי ארגון התקינה CEA האמריקאי. התקן תומך בטווח צבעים רחב לפי תקן חדש ומהירות רענון של 120 תמוניות בשנייה.
בהשוואה לגודל תמונה בפיקסלים בשידור HDTV ‏(1080×1920), בשידור UHDTV ברזולוצית 4K כמות הפיקסלים גדולה פי 4 (2160×3840) משידורי Full HD, ובשידור UHDTV ברזולוצית 8K כמות הפיקסלים תהיה גדולה פי 16 (4320×7680) משידורי Full HD. רוחב הפס הנדרש לשידורי טלוויזיה ב-Ultra HDTV הוא לא פחות מ-24Mbps.
ב-2012 ו-2013 התחילו יצרניות טלוויזיה שונות, כגון סמסונג, סוני ו-LG למכור טלוויזיות Ultra HDTV.
בכנס ה-CES ב-2016 הציגה לראשונה חברת LG טלוויזיות שתומכות ב-8K, הדור הבא של טכנולוגיית האולטרה HD.
צוק כס המטיף

צוק כס המטיף (נורווגית: Preikestolen או Prekestolen) הוא צוק במערב נורווגיה המתנשא לגובה 604 מטר מעל פני הים וצופה לליספיורד (Lysefjorden). שמו של הצוק ניתן לו משום שממבט תחתי מזכירה צורתו בימה של מטיף בכנסייה.
הצוק עשוי סלע גרניט. חלקו העליון משתרע על שטח של 625 מ"ר ושטוח כמעט לגמרי.
הצוק הוא אחד מאתרי התיירות המפורסמים והפופולריים ביותר בנורווגיה. בשנת 2011 ביקרו בכס המטיף כ-130 אלף איש. אף על פי כן, לא הוקם עד היום מעקה בטיחות בקצה הצוק, למרות תנאי הסביבה המסוכנים, כדי לא לפגוע ביופיו הטבעי של הצוק]. עד אוקטובר 2013 בו נפטר תייר ספרדי, לא אירעו במקום תאונות בהן נפל תייר אל מותו מן הצוק, אך התרחשו לאורך השנים מספר התאבדויות וניסיונות התאבדות מקצה הצוק.
הדרך היחידה בה ניתן להגיע אל הצוק היא בהליכה רגלית ממגרש החניה, האורכת כשעה וחצי עד שעתיים לכל כיוון. מגרש החניה ממוקם כשעה מהעיר סטוונגר, אם בנסיעה ואם בשיט במעבורת.
אלקטרון ערכיות

בכימיה, אלקטרוני ערכיות הם האלקטרונים הנמצאים ברמת האנרגיה האחרונה של אטום כלשהו.
אלקטרוני הערכיות חשובים בקביעת ההתנהגות של האטומים.
סיטרואן SM

"סיטרואן SM" נשיאותית

נבנו 2 יחידות, בתצורת קבריולט, 4 דלתות אשר יועדו ל-5 נוסעים. בסיס הגלגלים התארך.
הנשיאים הצרפתיים אשר השתמשו בדגם: ז'ורז' פומפידו, ואלרי ז'יסקר ד'אסטן, פרנסואה מיטראן וז'אק שיראק.
כלי שיט

חלקי כלי השיט

כלי-שיט בנויים באופנים שונים, בהתאם לתפקיד הנדרש מהם. הם בנויים מחומרים מגוונים: עץ, חומרים מרוכבים, מתכת או חומרים אחרים, וגודלם נע בין סירות באורך מטרים בודדים ועד אוניות ענק באורך מאות מטרים ובהדחק של מאות אלפי טונות. רוב כלי-השיט בנויים מגוף ציפה אחד, מלבד כלי שיט מסוג קטמרן, הבנוי משני גופי ציפה מחוברים ביניהם, וטרימרן הבנוי משלושה.
עם זאת, ישנם כמה מאפיינים המשותפים כמעט לכל כלי-השיט.
חלקו הקדמי של כלי-השיט נקרא חרטום. בדרך כלל מחובר אליו העוגן ובית העוגן. החרטום בדרך כלל מחוזק והוא מסוגל לספוג מכות חזקות, בעיקר מגלי הים. בעת עגינה של אוניות יוצאים מן החרטום שלושה חבלים לצורך רתיקה של כלי השיט. בכלי-שיט מלחמתיים עתיקים היה בחרטום איל ניגוח אשר תפקידו היה להטביע את ספינת האויב.
החלק האחורי בכל כלי-שיט נקרא ירכתיים. ברוב כלי-השיט המודרניים, לוח ההגה ממוקם מתחת הירכתיים. בכלי-שיט ממונעים המונעים במדחף, המדחף ממוקם לפני לוח ההגה.
בתחתית של כלי-השיט ממוקם קיל (או חרב קבועה). הקיל מורכב ממשקולת כבדה, ותפקידו לאזן את כלי-השיט במקרה של רוח צדדית או גלים גבוהים. במפרשיות מותקנת חרב ניידת, שתפקידה להקטין את סטיית הסירה, ולהוות ציר סיבוב במים.
באנגלית keel מציין גם את שדרית כלי-השיט. בעבר הייתה שדרית עשויה גזע עץ אחד אליו היו מחוברות הקורות השונות. כיום שדרית אוניות עשויה ברזל ואליה מולחמות פלטות הברזל השונות.

זיפוד

זיפוד הוא מדחף משולב הגה כיוון. זהו למעשה ההגה המודרני בכל האוניות שנבנו החל מ-2005. כושר התמרון ויכולת התגובה המהירה שלהן גבוה בהרבה מאוניות הדור הקודם בהן הגה הכיוון היה ממוקם במרכז חלקה האחורי של האוניה מאחורי המדחף או בין המדחפים. הזיפוד בא לידי ביטוי במיוחד כאשר נדרשת יכולת תמרון גבוהה בנמלים צרים בעת עגינה או הפלגה מהרציף ללא עזרת גוררות כפי שהיה נהוג עד כה.
הזיפוד מופעל מחדר הבקרה של האוניה באמצעות ידית הדומה לג'ויסטיק. ידית זו מחליפה את גלגל ההגה המסורתי.
ריצ'רד קווסט

ריצ'רד אוסטין קווסט (באנגלית: Richard Austin Quest; נולד ב-9 במרץ 1962) הוא עיתונאי בריטי ממוצא יהודי, המשמש כפרשן כלכלי בכיר ברשת הטלוויזיה האמריקאית CNN, ופועל מניו יורק. בעל תוכנית טלוויזיה פופולרית בנושא כלכלה, המשודרת 5 ימים בשבוע, וכן מנחה שתי תוכניות נוספות בכלכלה. לפני כן הנחה תוכנית בכלכלה שיועדה לקהל צופי הבוקר באירופה.

ביוגרפיה

קווסט נולד למשפחה יהודית בליברפול שבאנגליה, והוא בעל קרובים בישראל. בוגר תואר שני במשפטים מאוניברסיטת לידס.

קריירה עיתונאית

את דרכו המקצועית החל קווסט בשנת 1983, בתפקיד מנהל חדשות בתחנות הרדיו של הקמפוס באוניברסיטת ואנדרבילט. בשנת 1985 הוא החל לעבוד כעיתונאי מתלמד ברשת BBC והצטרף למחלקה הפיננסית בשנת 1987. לאחר מכן בשנת 1989 עבר לניו יורק שם שימש ככתב הכלכלי של צפון אמריקה. משם המשיך לתפקיד בתוכנית "חדשות 24 BBC" שם עסק בסקירות מצב מניות בעולם וסקירה כלכלית על עולם העסקים הגלובלי. תוכנית שהגיש ביחד עם פאדי אוקונל.
קווסט הצטרף בשנת 2001 להשקה של סדרת הטלוויזיה "עסקים בינלאומיים" סידרה זו כיסתה מגוון רחב של אירועים עולמיים שונים ושודרה ברשת CNN בהם ניתוח הבחירות בארצות הברית, השקתו של מטבע האירו ב 1 בינואר 2002. הטיסה המסחרית האחרונה של מטוס הקונקורד ובסיקור על בית המלוכה הבריטי. 
בשנת 2006 דחה קווסט הצעה להצטרף לצוות המגישים של ערוץ אל ג'זירה באנגלית בטענה שתפקיד זה אינו מתאים לאדם שהוא גם הומו וגם יהודי.
מרגנית השדה

מאפיינים

זהו צמח עשבוני ונמוך, גובהו 10–30 סנטימטר. הגבעול משתרע על הקרקע. העלים נגדיים רחבים, ומקיפים את הגבעול, והם שפיציים בקצה, מאפיין ייחודי הוא שיש להם נקודות בחלק התחתון, כך אפשר לזהות מרגנית אם אין פרח. 
קוטר הפרח כ-1 ס"מ. הפרחים עשויים להיות חומים-אדומים (הזן הנפוץ באירופה) או כחולים (הזן הנפוץ בישראל). בעבר נחשבו שני צבעי הפרחים למין שונה, אך כיום ידוע שמדובר באותו המין. 
Anagallis arvensis נחשב ברחבי העולם זן פולשני ומסוכן ברעילותו מכמה בחינות ולכן אינו רצוי באזורי מרעה. הצמח גרם לדלקת הקיבה והמעיים (Gastroenteritis) אצל חיות שונות כגון סוסים וכלבים כשהאכילו אותם באופן נסיוני בצמח זה. כמויות גבוהות עלולות לגרום למוות. היו גם דיווחים על פגיעה בעופות ובארנבים, והזרעים רעילים לציפורים. 
המרגנית נפוצה ברוב אזורי הארץ - בחולות כורכר, בבתות, בשדות מעובדים, בשדות בור וליד מים. 
הפריחה בישראל היא בחודשים ינואר עד מאי. בישראל נמצא גם המין מרגנית קטנה (Anagallis foemina) הדומה מאוד למרגנית השדה אך הוא גדל רק באזור ירושלים והרי יהודה.
בעולם נפוצה המרגנית ברוב היבשות. במקור תחום התפוצה שלה היה מערב אסיה, המזרח התיכון, אירופה וצפון אפריקה אך היא הופצה על ידי האדם, הן כצמח נוי והן בטעות, ברחבי העולם. היא התאקלמה באמריקה, מזרח אסיה, האיים הפסיפיים, אוסטרליה ודרום אפריקה.
פירובט קרבוקסילאז

פירובט קרבוקסילאז הוא אנזים הנמצא במיטוכונדריה ונמנה עם הסוג ליגאז (קבוצת אנזימים המזרזים תגובות איחוי בין שתי מולקולות) המזרז את התגובה בה מצורפת קבוצת קרבוקסיל (קרבוקסילציה) למולקולת הפירובט, תהליך שבסופו הופך הפירובט לאוקסלואצטט (OAA). האנזים כולל בתוכו קופקטור בשם ביוטין, המשמש כוויטמין, שלצורך פעילותו זקוק למגנזיום או מנגן, אצטיל קו-אנזים A ו-ATP. אוקסלואצטט הוא תוצר ביניים חשוב במעגל קרבס, המהווה חלק מתהליך הנשימה התאית. תיאור התגובה הכימית:
הבקרה על רמת הפעילות של האנזים היא בקרה אלוסטרית. כאשר בגוף מצטברת כמות גבוהה מדי של התוצר ADP היא גורמת לעיכוב בפעילות של האנזים באמצעות שינוי הזיקה של האנזים לסובסטרט שלו. לעומת זאת, כאשר יש כמות גבוהה יחסית של אצטיל קו-אנזים A, התגובה הכימית יותר מהירה. 
אחת ההשלכות של מחסור בפירובט קרבוקסילאז היא חמצת לקטית, הנגרמת מעודף של חומצה לקטית בדם, כיוון שבמצב רגיל הלקטט מתחמצן והופך לפירובט הנכנס לתהליך הגלוקונאוגנזה (המסלול המטבולי המאפשר יצירת גלוקוז מפירובט תוך השקעת אנרגיה). לגלוקונאוגנזה יש תפקיד חשוב בבקרה על רמת הסוכר בדם, ולכן מחסור בפירובט קרבוקסילאז עשוי לגרום בין היתר להיפוגליקמיה.
Life360

היסטוריה

האפליקציה פותחה על ידי כריס הולס ואלכס הרו. מאז השקתה, ההשקעה באפליקציה הגיע לסך 20 מילון דולר, כאשר הממנים העיקריים הם חברת פייסבוק וגוגל. האפליקציה הושקה לראשונה בשנת 2008 עבור משתמשי האנדרואיד. בשנת 2008, האפליקציה זכתה באתגר המפתחים של אנדרואיד וזכתה במענק של כ-275,000 דולר.לאחר מכן, חברת הפיתוח קיבלה מענק נוסף בסך 5.5 מילון דולר ומענק אחרון בסך 10 מיליון דולר.
מפתחי האפליקציה חתמו על הסכם יחד עם BMW בשנת 2013, ההסכם כלל שילוב של שירותי המיקום של האפליקציה יחד עם הניווט במכוניות BMW. באותה שנה, האפליקציה עלתה מ-34 מיליון משתמשים ל-40 מיליון משתמשים רשומים. עד אז האפליקציה הייתה זמינה בשפה האנגלית בלבד. במהלך 2013, הודיעו מפתח האפליקציה כי היישום יתמוך בשפות אחרות.

פרסים

האפליקציה זכתה בשני האתגרי המפתחים של אנדרואיד, ובתחרות Facebook fbFund בשנת 2011. כחלק מהזכייה בתחרות זו, חברת הפיתוח של האפליקציה קיבלה מענק של כ-20 מיליון דולר.בשנת 2012, האפליקציה זכתה בפרס חביבת הקהל בטקס פרסי וובי על השימוש הטוב ביותר בטכנולוגיות GPS ומיקום.